རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་ཁོངས་སུ་ཡོད་པའི་གྲངས་ཉུང་མི་རིགས་ལྔ་བཅུ་ང་ལྔའི་ནང་མི་འབོར་མང་གྲས་སུ་ཚུད་པའི་བོད་རིགས་རྣམས་ནི་གྲངས་ཉུང་མི་རིགས་གཞན་དང་མི་འདྲ་བའི་ས་བབས་དང་།ལོ་རྒྱུས།སྐད་ཡིགརིག་གཞུང་།ཆོས་དང་ཡུལ་གོམས་གཤིས་ལུགས་བཅས་གང་གི་ཆ་ནས་ཆེས་ཁྱད་པར་བ་ཞིག་ཡིན་པ་འཛམ་གླིང་ཚང་མས་མཐུན་སྣང་དུ་གྲུབ་ཡོད་པ་མ་ཟད།རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་འདས་པའི་མཐོ་རིམ་གྱི་དབུ་འཁྲིད་མང་པོས་ངོས་འཛིན་གསལ་པོ་གནང་ཡོད།ངོས་ཀྱི་རེ་འདུན་ནི་བོད་རིགས་སྤྱི་བོ་གནམ་བསྟན་ཡོངས་སུ་རྫོགས་པར་རང་ཁྱིམ་རང་བདག་དང་།རང་སྲིད་རང་སྐྱོང་གི་གནས་བབ་མིང་དོན་མཚུངས་པ་ཞིག་ཡོང་དགོས་པ་དེ་གཅིག་པུ་ཡིན།རེ་འདུན་དེ་ནི་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ནང་ཆ་རྐྱེན་ཡོད་པ་དང་།བསྒྲུབ་ཐུབ་པ་ཞིག་ཡིན་སྟབས།ཁྲིམས་དང་མཐུན་པ།འོས་ཤིང་འཚམས་པ།རྒྱུ་མཚན་དང་ལྡན་པ།གཞིས་བྱེས་བོད་མིའི་མངོན་འདོད་དང་མཐུན་པ་ཞིག་ཡིན།དེ་འདྲའི་རེ་འདུན་ནི་འདས་པ་ལས་མ་འོངས་པ་གལ་ཆེ་བར་བརྩིས་ཏེ་ད་ལྟའི་དངོས་ཡོད་ཀྱི་གནས་ཚུལ་དང་།མ་འོངས་པའི་ཁེ་ཕན་ལ་གཞི་བཅོལ་ཏེ་བཏོན་པ་ཡིན།འདས་པའི་དུས་རབས་རིང་པོའི་ལོ་རྒྱུས་ནི་ངོ་བོ་དང་འགྲེལ་བརྗོད་བྱེད་ཕྱོགས་གཅིག་གྱུར་ཞིག་མེད་པས།དེའི་ཐོག་ནས་བྱེད་ཐབས་བདེ་པོ་ཞིག་ཡོང་རྒྱུ་ཤིན་ཏུ་དཀའ་བས།ངོས་ནས་ཡང་ནས་ཡང་དུ་འདས་པའི་ལོ་རྒྱུས་ཇི་ལྟར་ཡང་མ་འོངས་བོད་ཀྱི་མདུན་ལམ་ཁ་བྲལ་མིན་པར་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་སྒྲོམ་གཞིའི་ནང་ནས་འཚོལ་ཐབས་བྱ་རྒྱུ་ཡིན་ཞེས་ཕྱི་ནང་གང་སར་རྒྱ་ཁྱབ་གསལ་བསྒྲགས་བྱས་དང་བྱེད་བཞིན་པ་ཡིན་སྟབས།རང་ཁྱིམ་རང་བདག་གི་གནས་བབ་དོན་དམ་པའི་སྒོ་ནས་ལག་བསྟར་ཡོང་ཐབས་ཀྱི་སྐོར་དགོས་འདུན་གང་འདྲ་ཞིག་བཏོན་ཡང་ཁ་བྲལ་གྱི་ཕྱོགས་སུ་མི་འགྲོ་བ་ནི་དོགས་པས་བདེན་དོན་མ་བསྒྲིབ་ན་སུས་ཀྱང་གསལ་རྟོགས་ཐུབ་པ་ཞིག་རེད།བདེན་དོན་འདི་ལྟར་ལ་བརྟེན་རྒྱ་ནག་ནང་རིམ་བཞིན་དལ་བུས་ཡར་རྒྱས་འགྲོ་བཞིན་པའི་རང་དབང་དང་།གུ་ཡངས།གསར་འགྱུར་བརྒྱུད་ལམ་སོགས་མཐུན་པའི་རྐྱེན་ཚོགས་པའི་ཐོག་ནས་བོད་རྒྱའི་དཀའ་རྙོག་ཞི་མོལ་གྱི་ལམ་ནས་སེལ་ཐུབ་པའི་རེ་བ་དང་ཡིད་ཆེས་བྱེད་ཀྱི་ཡོད།དེར་བརྟེན་འབྲེལ་བ་མུ་མཐུད་དང་།བཟང་ཕྱོགས་ཀྱི་ཁོར་ཡུག་བསྐྲུན་ཐབས་ལ་འབད་བརྩོན་ཡོད་རྒུ་རྩལ་སྤྲུགས་བྱས་དང་བྱེད་མུས་ཡིན་ལ།བཙན་བྱོལ་བཀའ་ཤག་གིས་རྒྱལ་སྤྱིའི་ནང་བཙན་བྱོལ་བོད་མིའི་སྤྱི་ཚོགས་དང་།བོད་དོན་རྒྱབ་སྐྱོར་བ་ཡོངས་ལ་ཞི་མོལ་གྱི་ཁོར་ཡུག་བསྐྲུན་དགོས་པའི་འབོད་བསྐུལ་སྔ་རྗེས་བྱས་ཡོད་པ་ལྟར།ད་ལམ་སླར་ཡང་གལ་ཆེ་ནན་དཔེའི་ཚུལ་དུ་བོད་ཀྱི་དཀའ་རྙོག་བོད་རྒྱ་ཞི་མོལ་གྱི་ལམ་ནས་སེལ་ཐབས་སུ་ད་ལྟ་འགྲོ་བཞིན་པའི་ལས་རིམ་འདི་ཚང་མས་མ་ལན་མ་འགྱོད་པ་ཞིག་བསྒྲུབ་ཐབས་བྱ་རྒྱུའི་ཆེད་བོད་མི་ཡོངས་ནས་བཀའ་ཤག་གི་འབོད་བསྐུལ་གཞིར་བཟུང་ཐུགས་སྣང་དམ་དོན་ཡོང་བ་དང་།འཛམ་གླིང་ཁྱོན་ཡོངས་སུ་ཡོད་པའི་བོད་དོན་རྒྱབ་སྐྱོར་བ་དང་།བོད་རིགས་ལ་ཤ་ཞེན་དང་ཐུགས་སྣང་ཡོད་པ་ཚང་མར་དེ་མཚུངས་ཀྱི་འབོད་བསྐུལ་བྱེད་ཀྱིན་ཡོད།ཕྱོགས་མཚུངས་གནའ་བོའི་བོད་ཀྱི་གཏམ་དཔེར་ལག་པ་ཡ་གཅིག་གི་བཟློག་པ་མི་ཡོང་ཟེར་བ་ལྟར་བཟང་ཕྱོགས་ཀྱི་ཁོར་ཡུག་ཀྱང་ཕྱོགས་གཅིག་རྐྱང་པས་བསྐྲུན་ཐབས་མེད་པས།རྒྱ་ནག་མི་དམངས་སྤྱི་མཐུན་རྒྱལ་ཁབ་ནས་ཀྱང་གལ་སྲིད་ད་ལྟའི་འབྲེལ་ལམ་འདིའི་བརྒྱུད་ནས་གྲོས་མོལ་བྱ་རྒྱུའི་ལས་རིམ་འདི་ལ་ལྷག་བསམ་རྣམ་དག་གིས་གལ་གནད་ཅིག་གཟིགས་ཀྱི་ཡོད་ཚེ་དེ་དོན་མཚོན་ཐུབ་པའི་རྣམ་འགྱུར་གསལ་པོ་ཞིག་ཁྱེད་རྣམ་པའི་ངོས་ནས་ཀྱང་སྟོན་གལ་ཆེ་བས་དེ་ལུགས་རེ་བསྐུལ་བྱེད་རྒྱུ་ཡིན།